b'\n_START_ARTICLE_\nSaksan 27. panssaridivisioona\n_START_SECTION_\nPerustaminen\n_START_PARAGRAPH_\nDivisioonan rungoksi m\xc3\xa4\xc3\xa4r\xc3\xa4ttiin eversti Helmut Michalikin johtama prikaati Michalic, joka oli perustettu 22. panssaridivisioonan 140. panssarikrenat\xc3\xb6\xc3\xb6rirykmentist\xc3\xa4. Syksyll\xc3\xa4 1942 vahvennettu prikaati marssi kahtena rivist\xc3\xb6n\xc3\xa4 2. armeijan selustassa olevaan Vorone\xc5\xbeiin, jossa se virallisesti perustettiin 1. lokakuuta 1942. Divisioonan vahvuus oli vain noin 3000 miest\xc3\xa4 eli se oli merkitt\xc3\xa4v\xc3\xa4sti vajaavahvuinen.\n_START_SECTION_\nHistoria\n_START_PARAGRAPH_\nRintamatilanne vaati kuitenkin divisioonan l\xc3\xa4hett\xc3\xa4mist\xc3\xa4 rintamalle, jonne se l\xc3\xa4hetettiin erilaisina taisteluosastoina. Divisioonan joukot k\xc3\xa4rsiv\xc3\xa4t taisteluissa suuria tappioita. 1. tammikuuta 1943 j\xc3\xa4ljell\xc3\xa4 oli ainoastaan noin puolet panssarikrenat\xc3\xb6\xc3\xb6reist\xc3\xa4 ja 11 panssarivaunua. Neuvostojoukkojen hy\xc3\xb6kk\xc3\xa4yksen pys\xc3\xa4hdytty\xc3\xa4 divisioona lakkautettiin 3. maaliskuuta 1943, jolloin 127. panssarirykmentin ja 127. panssariviestipataljoonan eloonj\xc3\xa4\xc3\xa4neet liitettiin Ranskassa 24. panssaridivisioonaan. Loput henkil\xc3\xb6st\xc3\xb6st\xc3\xa4 ja kalustosta liitettiin 7. panssaridivisioonaan.'